บอกพิกัดก่อนเลยดีกว่า ร้านนี้ตั้งอยู่ริมถนนแจ้งวัฒนะ ใกล้กับห้าแยกปากเกร็ด และไม่ใกล้ไม่ไกลจากบิ๊กซีเท่าไหร่ 

ร้านบรรยากาศสบายๆ ร้านมีสองชั้น มีที่นั่งเยอะ แต่ไม่อึดอัด เพราะเค้าจัดที่นั่งไว้ค่อนข้างเป็นสัดเป็นส่วน ร้านเป็นห้องแอร์ นั่งเย็นสบายดีค่ะ 

เมนูร้านนี้มีให้เลือกเยอะมาก เยอะจนเลือกไม่ถูกเลย อยากกินไปหมดทุกอย่าง ก็เลยถามพนักงานว่ามีอะไรเด็ดๆแนะนำบ้าง 

พนักงานก็แนะนำนี่มาเลยค่ะ เมนูไก่ตะกร้าชื่อเดียวกับชื่อร้านเลย เป็นปีกไก่บนชิ้นอวบๆ หมักซอสสูตรพิเศษของร้าน ทอดจนเหลืองกรอบ มีข้าวโพดทอดเป็นเครื่องเคียงด้วย เสิร์ฟมาในตะกร้าใบกระจุ๋มกระจิ๋ม น่ารักดีค่ะ 

รสชาติก็อร่อยนะคะ หนังกรอบ ไก่นุ่ม หมักมากลมกล่อมดี ที่สำคัญไม่อมน้ำมันด้วย 

เมนูต่อไปเป็น กุ้งอบวุ้นเส้น อันนี้รสชาติกลางๆนะคะเราว่า กุ้งตัวไม่เล็กไม่ใหญ่ แต่ให้วุ้นเส้นมาเยอะมาก เต็มหม้อเลย กะให้อิ่มวุ้นเส้นกันเลยทีเดียว 

ถัดมาเป็นตับผัดพริกไทยดำค่ะ จานนี้เราสั่งเอง รสชาติออกหวานนิดๆค่ะ อร่อยดี ตับชิ้นใหญ่ นุ่ม ไม่แข็งเลย แต่อยากให้ผัดหอมใหญ่สุกกว่านี้อีกนิดนึงอ่ะ อันนี้เหมือนหั่นเอาลงกระทะแล้วเอาขึ้นเลย มันยังดูขาวๆแข็งๆอยู่เลย แต่เรื่องตับกับกับรสชาติ จานนี้เราให้ผ่านค่ะ 

สุดท้ายเป็นต้มยำกุ้งน้ำใส เค้ามีให้เลือกด้วยว่าจะเอากุ้งเล็กหรือกุ้งใหญ่ มากับคุณนายแม่ทั้งที เราเลยสั่งกุ้งใหญ่ไปเลยค่ะ 

ต้มยำรสชาติกลมกล่อมค่ะ แต่ไม่จี๊ดจ๊าด คือเราว่ามันอ่อนเปรี้ยวไปนิดนึง จริงๆก็อร่อยแล้ว แต่เราอยากได้เปรี้ยวกว่านี้ กุ้งขอบอกว่าสดมากค่ะ เนื้อหวาน สดดี มีอยู่สี่ตัวนะคะ พอดีคนเลย55 

ร้านนี้เราว่าอาหารมีให้เลือกเยอะดี รสชาติก็โอเค อาจจะไม่ได้อร่อยล้ำทุกเมนู แต่จัดว่าอยู่ในเกณฑ์ที่ใช้ได้ทีเดียว ที่สำคัญราคาก็ไม่แพงด้วย